Næsten 19 procent af alle mænd ryger dagligt, og det er yderst skadeligt for helbredet. Nyt kursus vil hjælpe mændene til at blive smøgfri.

I anledningen af Mens Health Week i denne uge bliver der i hele verden sat fokus på mænds sundhed. Det gør der også i Skalborg, hvor et nyt kursus hjælper mændene med at kvitte smøgerne. Søren Bernhard er en af dem, som kurset har hjulpet til nu at kunne kalde sig eks-ryger. Efter 33 år med en smøg i mundvigen. - Det var moderne dengang og nok lidt smart. Og lige pludselig, så hang man jo i den, siger Søren Bernhard. Nu har han været røgfri i syv uger – og det er der én grund til. - Jeg er udelukkende stoppet for mit helbreds skyld, siger en ærlig Søren Bernhard. Kursus er som en fodboldkamp Kurset i Skalborg er skræddersyet mænd, og derfor er stemningen også derefter, lover kursets rygestopinstruktør. - Når vi kun er mænd, opstår der hurtigt en kammeratlig tone blandt os. Man fristes til at sige, det kunne være tredje halvleg i en fodboldkamp. Vi sidder ikke i et mødelokale, vi er udenfor under et halvtag, og så har vi indlagt en gåtur halvvejs i kurset, siger Brian Rohde | Rygestopinstruktør, Aalborg Sundhedscenter. På Aalborg Busterminal ved de mandlige rygere godt, at det er usundt og at de burde holde op. - Hvis du ryger for meget, får du lungekræft. Hvis du drikker for meget, får du dårlig lever. Og det er jo rigtigt nok, men jeg tror bare ikke, man som mand hører ordentlig efter, mener rygeren Rasmus Guldhammer fra Aalborg. Rygestopkurset kun for mænd har kørt i et par år nu, og det ser ud til at virke. - Det er et af de kurser, der scorer bedst, fastslår rygestopinstruktør Brian Rohde.